Լոնվի

Լոնվի կամ Լոնգվի  (  (արտասվում է  ), քաղաք և համայնք Ֆրանսիայի Լոթարինգիա երկրամասի Մյորտ է Մոզել դեպարտամենտում։ Նույնանուն կանտոնի վարչական կենտրոնն է և միակ քաղաքը։ Համբավվել է իր հախճապակիով և մետաղագործությամբ։ 19-րդ և 20-րդ դարերում Ֆրանսիայի կարևորագույն մետալուրգիական կենտրոնն էր, արտադրում էր երկրի թուջի և պողպատի հիմնական մասը։

Աշխարհագրություն 

Լոնվին ընկած է Շիեր գետի ափին, Մեց քաղաքից 55 կմ դեպի հյուսիս-արևմուտք, Նանսի քաղաքից 100 կմ դեպի հյուսիս, Լյուքսեմբուրգի և Բելգիայի հետ Ֆրանսիայի ունեցած պետական սահմանների մոտ։ Հարևան համայնքներն են՝ հյուսիսում՝ Մոն-Սեն-Մարտենը, հյուսիս-արևելքում՝ Լոնլավիլն ու Սոլնը, արևելքում՝ Էրսերանժը, հարավ-արևելքում՝ Մեքսին, հարավում՝ Ռեոնը, հարավ-արևմուտքում՝ Լեքսին, արևմուտքում ՝ Կոն է Ռոմենը։

Պատմություն 

Քաղաքը հիմնադրվել է Տիտելբերգի բարձունքում՝ որպես հին հռոմեական կաստրում, որի տեղում 7-րդ դարում կառուցված Լոնկաստր բերդամրոցը հանդիսացել է կոմսության կենտրոնը։ 9-րդ դարում ամրոցի շուրջը բերդապարսպով շրջապատված քաղաք է ձևավորվել, իսկ 11-րդ դարում առաջացել է նոր քաղաքը՝ Նյովիլը։ Լոնգվին երկար ժամանակ եղել է Լոթարինգիայի դքսության կազմում։ 1292 թվականին այն վաճառվել է դը Բար կոմսերին։ 1368 թվականին քաղաքը կոմսի կողմից վաճառվել է Լյուքսեմբուրգի դուքսին՝ պարտքերի դիմաց, սակայն 1378 թվականին այն վերադարձվել է դը Բար կոմսերին։

1480 թվականին` դը Բար տոհմի դուքս Ռենե I Անժուեցու և նրա այրու՝  Իզաբել I Լոթարինգցու մահից հետո, Լոնվին Բարերի դքսության հետ միավորվեց Լոթարինգիայի դքսությանը։ 1648 թվականին ֆրանսիացիները գրավեցին Լոնվին և իրենց տիրապետության տակ պահեցին մինչև 1660 թվականը, երբ այն Լոթարինգիայի դուքս Կարլ IV- ի կողմից վերադարձվեց Լոթարինգիային։ 1670 թվականին ֆրանսիացիները կրկին հարձակվեցին և գրավեցին Լոնվին, որը 1678 թվականի օգոստոսի 19-ին Նիմվեգենյան պայմանագրով միացվեց Ֆրանսիայի թագավորությանը։

Ֆրանսիայի կողմից վերջնականապես բռնակցվելուց հետո քաղաքը վերածվեց ամրոցի։ Լյուդովիկոս XIV- ի հրամանով ռազմական նշանավոր ինժեներ Վոբանը կառուցեց նոր քաղաք՝ ամրոցով։ Ֆրանսիական հեղափոխության ժամանակ՝ 1792 թվականի օգոստոսի 13-ին, Բրաունշվայգի դուքս Կառլ Վիլհելմ Ֆերդինանդը գրավեց քաղաքը, ավելի ճիշտ՝ այն հանձնվեց բնակիչների ճնշման ներքո, ովքեր վախենում էին, որ քաղաքը կարող է ռմբակոծության ենթարկվել։ Վալմիի ճակատամարտից հետո քաղաքը վերադարձվեց Ֆրանսիային, և պրուսական բանակը 1792 թվականի հոկտեմբերի 22-ին լքեց քաղաքը առանց կռվի։

Քաղաքը կրկին պաշարվել է 1815 թվականի հուլիսին՝ Հեսսեն-Հոմբուրգի իշխանի զորքերի կողմից։

Լոնվին առանցքային դեր է խաղացել Առաջին համաշխարհային պատերազմում։ Պատերազմից հետո՝ 1919 թվականի սեպտեմբերի 20-ին քաղաքը պարգևատրվել է Արմավենու ճյուղով Մարտական խաչով և Պատվո Լեգեոնի շքանշանով։

19-րդ դարի վերջից Լոնվիում սկսել էր արագ թափով զարգանալ մետաղագործական գործարանների ցանցը, որտեղ աշխատում էր բնակիչների ճնշող մեծամասնությունը։ Շուրջ հարյուր տարի Լոնգվին ֆրանսիական մետալուրգիայի կենտրոնն էր։ 1980-ական թվականներին մետաղաձուլական գործարանները փակվեցին։

Երկրորդ համաշխարհային պատերազմի ժամանակ՝ 1940 թվականի մայիսի 10-13-ը այստեղ մարտեր են տեղի ունեցել։

Ժողովրդագրություն 
Համայնքի բնակչության թվաքանակը 2010 թվականին եղել է 14420։

Ծանոթագրություններ

Արտաքին հղումներ 

 Քաղաքի պաշտոնական կայքը
 Longwy Metropolitan տուրիզմի վարչություն
 Ազգային վիճակագրության ինստիտուտ :

Վիքիպեդիա:Հոդվածներ Module:URL-ի բարդ մուտքով
Ֆրանսիայի քաղաքներ
Ֆրանսիայի համայնքներ
Ֆրանսիայի բնակավայրեր